الأحلام هى تخيلات و افكار بيشوفها الانسان و هو نايم. قبل ما يتطور العلم و تخرج البشريه من التخلف و العوالم الغيبيه اللى كانت مسيطره عليها كانت الأحلام بتتفسر بطرق خرافيه و بتعتبر محتوياتها نبوءات و رموز لوقايع مستقبليه و رسايل جايه من الغيب. فى الواقع الأحلام عباره عن تعبيرات و رموز لمحتويات مكبوته فى اللاشعور جايه من العالم اللى بيعيش فيه الانسان و مالهاش علاقه بالخرافات و الغيبيات اللى بيؤمن بيها الجهال فى المجتمعات المتخلفه ، و المثل الشعبى اللى بيقول " الجعان يحلم بسوق العيش " هو فهم شعبى صحيح و بسيط للأحلام و معانيها. الحلم هو عمليه استخراج لمشاعر و دوافع و افكار متخزنه فى لاشعور الانسان بتظهر على شكل حكايات و كلام و صور خياليه وقت النوم. تكوين الحلم Dream Work زى ماوضح العالم النفسى سيجموند فرويد هو عملية تحويل محتوى الحلم الموجود فى اللاشعور لمحتوى ظاهر فى الحلم ، و ده بيتم عن طريق تحوير و تشويه المحتوى المخفى فى اللاشعور عشان يقدر يظهر فى الحلم. سيجموند فرويد استخدم نظريته دى فى تفسير الأحلام عشان يقدر يوصل لمحتويات اللاشعور و عملياته فى العيانين اللى كان بيعالجهم و عشان يفسر حاجات كتيره من الأحداث اليوميه و النشاطات العقليه للانسان.